  Анжелика Тихонова корреспондент Кияса ёросысь Уддяди (Карамас-Пельга) гуртысь Удмурт лулчеберетъя центрын элькунысьтымы удмурт семьяослы «Аныкай» медиапрактикум ортчиз. Ньыль нуналъем ужрад улсын удмурт атайёслэсь блогзэс кылдытӥзы. Со сярысь ивортодэтъя «Удмуртия» агентстволэн корреспондентэзлы ӵектослэн кивалтӥсез Ольга Степанова вераз. Медиапрактикуме Ижкарысь, Шаркан, Якшур-Бӧдья, Дэри, Пичи Пурга ёросъёсысь вить семьяос пыриськизы. Соосын ӵош оглом сизьым нылпиоссы но вал: пичиезлы одӥг арес но куинь толэзь, бадӟымезлы – укмыс арес. Ужрадмылэн тужгес бадӟым йылпумъянэз - куать выль нылпи блог. Одӥгзэ отын дасямы. Со блоге атайёс пыриськизы. Шуыны луоз, со нырысетӥез атайёсын дасям удмурт кылын блог Ольга Степанова, «Аныкай» ӵектослэн кивалтӥсезВыль блоген матысь дыре тодматскыны луоз. Али сое радъян, чебер карон бордын ужало на. Медиапрактикуме пыриськись семьяослэн азьвыл ик дасям видеоблогъёссы вал ини. Со - радъясьёслэн одӥгез куронзы. Пумиськон улсын соос бордын пыр-поч уж нуизы. Котькудӥзлы нимысьтыз консультациос радъямын вал, кызьы блогъёссэс ӟечгес карыны. Собере со видеоез чеберматон сярысь нимысьтыз мастер-классъёс вал на. «Визуальные эффекты видео», видеоблог дасяку шонер крезьгур быръён сярысь – «Саунд дизайн видео» но озьы ик графика дизайнъя, кудӥз улсын котькудӥз семья асьсэ блогзылэсь логотипсэ суредаз Ольга Степанова, «Аныкай» ӵектослэн кивалтӥсезМедиапрактикум улсын анай-атайёсын форсайт-сессия ортчытӥзы (азьланяз азинскон сюресэз эскерон – ред.). Отын соос «Аныкай» ӵектослэсь азьлань сюрессэ, кызьы сое ӟечгес карыны, удмурт семьяос понна кыӵе ужрадъёс азьланяз ортчытыны луысал вераськизы. Ваньзы шуизы, таӵе ужрадъёс, пумиськонъёс - со туж кулэ. Озьыен, малпаськомы, «Аныкаймес» азьланьтӥм ке, таӵе ӵектосэз одно ик пыртом шуыса, люкетсэ, кытчы озьы ик ӧтёмы удмурт семьяосты Ольга Степанова, «Аныкай» ӵектослэн кивалтӥсезАнай-атайёсты дышетон вакытэ нылпиос понна киужъя пӧртэм мастер-классъёс, удмурт шудонъёс, квестъёс радъязы: ыльнянен ужаны, ибырвесь лэсьтыны дышетӥзы, удмурт мультфильмъёс возьматӥзы. Нош тужгес покчиосызлы нимысьтыз шудон сэрег радъязы, нуназе изёнзэс но чаклазы. Пиналъёсын «Куара» огинлэн ёзчиосыз ужазы. Озьы ик вал на валче ужрадъёс. Шуом, одӥгез «Пӧраськиськом ӵошен» нимаськиз. Со улсын нылпиос анай-атайёсын ӵош удмурт сиён – перепеч – пӧразы. Собере сое ваньмы ӵош веръямы Ольга Степанова, «Аныкай» ӵектослэн кивалтӥсезУжрадлэн эшшо одӥгез ужпумез нылпиос, семьяос пӧлын удмурт кылын вераськонэз пыӵатон, ог-огенызы кусыпъёс юнматон вал. Мон шуысал, таӵе ужрад одно ик азьланяз кулэ на. Со дышетон гинэ ӧвӧл, малы ке шуоно милям нылпиослы быдэс программамы удмурт кылын дасямын вал. Нылпиос, кудъёсыз садике мыныса ӟучгес верасько, уноез соос пӧлысь тросгес удмурт кылын вераськыны кутскизы. Анай-атайёс но сое пусйизы, пиналъёссы удмурт кылын вазьыны кутскизы шуыса. Озьыен, ми зэм ик но сыӵе среда кылдытыны быгатӥмы. Со эшшо одӥгез сыӵе бадӟым ужпуммы вал, кудзэ ми азямы пуктӥмы но быдэстӥмы Ольга Степанова, «Аныкай» ӵектослэн кивалтӥсезВатсалом, медиапрактикумез Азьмуртлэн грантъёсъя фондэзлэн юрттэмез улсын удмурт егитъёслэн «Куара» огинзы радъяз.  Тодэ вайытом, Пичи Пургаын пиналъёслы удмурт кылъя «ВыжыКыл» студия усьтӥзы. Тегъёс: Лулчеберет Ижкар нылпиос Удмуртия йӧскалыклулчеберет удмуртъёс 100ар анай-атайёс  